b'\n_START_ARTICLE_\nStorkonge\n_START_PARAGRAPH_\nTitlen storkonge er en n\xc3\xa6rorientalsk betegnelse for en konge, hvis position overstiger en almindelig konges. Man kan m\xc3\xa5ske n\xc3\xa6sten sidestille titlen med den romerske kejsertitel._NEWLINE_I 600 f.Kr. opstod Mederriget som en n\xc3\xa6rorientalsk stormagt, og den mediske konge, Kyaxares, valgte at tage titlen storkonge efter assyrerne. Titlen fik en vis pondus, da Kyaxares udvidede sit herred\xc3\xb8mme til at str\xc3\xa6kke sig fra Baktrien i Afghanistan til Kappadokien i det centrale Anatolien. I 550 f.Kr. erobrede den persiske vasalkonge Kyros den Store Mederriget, og han tog derfor storkongetitlen til sig. I de n\xc3\xa6ste to \xc3\xa5rhundreder var de persiske herskeres titel storkonge (shahanshah), og da det lykkedes perserne at blive herrer over hele Mellem\xc3\xb8sten samt omr\xc3\xa5der i Europa og Indien, fik storkongetitlen en meget stor status som en slags "kongernes konge"-titel. Titlen eksisterede lige indtil Alexander den Store i 330\'erne f.Kr. erobrede Perserriget._NEWLINE_I 200-tallet f.Kr. tog kong Antiochos III af Seleukideriget storkongetitlen til sig, og i de n\xc3\xa6ste \xc3\xa5rhundreder var der flere n\xc3\xa6rorientalske fyrster som valgte at kalde sig storkonge, bl.a. kong Tigranes den Store af Armenien._NEWLINE_Da det i 200-tallet e.Kr. lykkedes perserne at genrejse et storrige under sassanide-dynastiet, blev titlen taget op igen. Storkongetitlen blev nu en rival til kejsertitlen, Sassanideriget mod Romerriget._NEWLINE_Nogle moderne historikere overs\xc3\xa6tter storkongetitlen til "kejser" n\xc3\xa5r man taler om sasaniderne, men titlen storkonge opfattes dog oftest som en titel for sig selv, som endda blev taget op senere i den muslimske periode.'